ODLOČBA NADZORNEGA ORGANA EFTE št. 4/19/COL

z dne 6. februarja 2019

o stočetrti spremembi procesnih in materialnih pravil na področju državne pomoči [2019/1008]

NADZORNI ORGAN EFTE (v nadaljnjem besedilu: nadzorni organ) je –

ob upoštevanju:

Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti členov 61 do 63 in Protokola 26,

Sporazuma med državami Efte o ustanovitvi nadzornega organa in sodišča (v nadaljnjem besedilu: Sporazum o nadzornem organu in sodišču) in zlasti člena 24 in člena 5(2)(b),

ob upoštevanju naslednjega:

V skladu s členom 24 Sporazuma o nadzornem organu in sodišču nadzorni organ uveljavlja določbe Sporazuma EGP v zvezi z državno pomočjo.

Nadzorni organ v skladu s členom 5(2)(b) Sporazuma o nadzornem organu in sodišču izda obvestila ali smernice o zadevah, ki jih obravnava Sporazum EGP, če to izrecno določa navedeni sporazum ali Sporazum o nadzornem organu in sodišču ali če nadzorni organ meni, da je to potrebno.

Poglavje v Smernicah nadzornega organa Efte o državni pomoči o kratkoročnem zavarovanju izvoznih kreditov (1) je prenehalo veljati 31. decembra 2018.

Poglavje je ustrezalo Sporočilu Evropske komisije (v nadaljnjem besedilu: Komisija) državam članicam o uporabi členov 107 in 108 Pogodbe o delovanju Evropske unije za kratkoročno zavarovanje izvoznih kreditov (2), ki bi prav tako prenehalo veljati 31. decembra 2018.

Komisija je 19. decembra 2018 objavila Sporočilo Komisije o podaljšanju veljavnosti Sporočila Komisije državam članicam o uporabi členov 107 in 108 Pogodbe o delovanju Evropske unije za kratkoročno zavarovanje izvoznih kreditov do 31. decembra 2020 (3).

Komisija je sprejela podaljšanje zaradi potrebe po kontinuiteti in pravni varnosti pri obravnavanju državne pomoči na področju kratkoročnega zavarovanja izvoznih kreditov. S podaljšanjem je tudi uskladila datum prenehanja veljavnosti teh smernic z datumi prenehanja veljavnosti večine smernic o državni pomoči, sprejetih v skladu s programom za posodobitev področja državnih pomoči. Poleg tega se je Komisija zaradi premajhne zmogljivosti za zavarovanje ali pozavarovanje izvoza v Grčijo odločila za podaljšanje začasne odstranitve Grčije s seznama držav s tržnimi tveganji do 31. decembra 2019.

V skladu s ciljem homogenosti iz člena 1 Sporazuma EGP je treba po celotnem Evropskem gospodarskem prostoru zagotoviti enotno uporabo pravil EGP o državni pomoči. Da se zagotovi usklajen pristop med vsemi instrumenti državne pomoči, ob upoštevanju potrebe po kontinuiteti in pravni varnosti pri obravnavanju državne pomoči na področju kratkoročnega zavarovanja izvoznih kreditov, in da se zagotovi enotna uporaba pravil o državni pomoči v celotnem Evropskem gospodarskem prostoru, bi bilo treba ponovno sprejeti poglavje Smernic nadzornega organa o državni pomoči na področju kratkoročnega zavarovanja izvoznih kreditov,

po posvetovanju z Evropsko komisijo,

po posvetovanju z državami Efte –

SPREJEL NASLEDNJO ODLOČBO:

Člen 1 Poglavje Smernic nadzornega organa o državni pomoči na področju kratkoročnega zavarovanja izvoznih kreditov se ponovno sprejme z učinkom z dne 1. januarja 2019 z naslednjimi spremembami: — Prvi stavek odstavka 40 poglavja v Smernicah nadzornega organa Efte o državni pomoči o kratkoročnem zavarovanju izvoznih kreditov se glasi: (40) Nadzorni organ bo načela iz teh smernic uporabljal do 31. decembra 2020. — Grčija bo začasno odstranjena s seznama držav s tržnimi tveganji v Prilogi k poglavju v Smernicah nadzornega organa Efte o državni pomoči o kratkoročnem zavarovanju izvoznih kreditov do 31. decembra 2019.

Člen 2 Besedilo te odločbe v angleškem jeziku je edino verodostojno.

V Bruslju, 6. februarja 2019 Za Nadzorni organ Efte Bente ANGELL-HANSEN Predsednica Odgovorna članica kolegija Frank J. BÜCHEL Član kolegija Högni KRISTJÁNSSON Član kolegija Carsten ZATSCHLER Sopodpisan kot direktor za pravne in izvršilne zadeve

(1) UL L 343, 19.12.2013, str. 54, in Dopolnilo EGP št. 71, 19.12.2013, str. 1, odstavek 40.

(2) UL C 392, 19.12.2012, str. 1, odstavek 40.

(3) UL C 457, 19.12.2018, str. 9.